Diari Oficial de la Generalitat Valenciana


Sumari del DOGV 4600, del 02-10-2003 (2003/10953)

ORDE de 15 de setembre de 2003, de la Conselleria de Benestar Social, per la qual convoca el Premi Valencià a la Solidaritat i el Voluntariat, corresponent a l'edició de l'any 2003.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   4600

Data del DOGV
:   02-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10490


Data del document
:   15-09-2003

Organisme emissor
:   Conselleria de Benestar Social

Tipus de document
:   Ordre

Descriptors 

:   * voluntariat social
    * premi cultural
    * distinció honorífica

ORDE de 15 de setembre de 2003, de la Conselleria de Benestar Social, per la qual convoca el Premi Valencià a la Solidaritat i el Voluntariat, corresponent a l'edició de l'any 2003. [2003/10682]
  
L'any 2001 va ser proclamat per l'Assemblea General de l'Organització de les Nacions Unides (ONU) com a Any Internacional del Voluntariat.
  
Segons esta resolució i amb l'objectiu explícit de posar en relleu la important contribució social del servici voluntari, el Govern Valencià, va promulgar el Decret 159/2001, de 15 d'octubre, pel qual es crea el Premi Valencià a la Solidaritat i el Voluntariat, com a reconeixement manifest de la contribució de les organitzacions de voluntariat a la construcció d'una societat més justa i solidària, en ús de les competències que té atribuïdes en matèria de voluntariat, recollides en la Llei 5/1997, de 25 de juny, per la qual es regula el sistema de servicis socials a la Comunitat Valenciana i atenent al Programa de Voluntaris de les Nacions Unides que establia com a objectius específics de l'any 2001, un major reconeixement de l'acció voluntària i la promoció del voluntariat.
  
Tenint en compte allò exposat i en virtut de les facultats atribuïdes per l'article 54 de la Llei 5/1997, de 25 de juny, de la Generalitat Valenciana, per la qual es regula el sistema de servicis socials a la Comunitat Valenciana, el Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social, així com el Decret 159/2001, de 15 d'octubre, del Govern Valencià, pel qual es crea el Premi Valencià a la Solidaritat i el Voluntariat,
  
ORDENE
  
Article 1
  
Es convoca la tercera edició del Premi Valencià a la Solidaritat i el Voluntariat, corresponent a l'any 2003, segons el que disposa l'article 2 del Decret 159/2001, de 15 d'octubre, del Govern Valencià.
  
Article 2
  
S'establix per a la present convocatòria del premi una dotació pressupostària de 15.030 euros, que serà atesa a càrrec de l'aplicació 70.06.911.24.5, línia de subvenció T4966, del pressupost de la Generalitat Valenciana per a l'exercici 2003.
  
Es concediran cinc premis, dotats cada u d'ells de 3.006 euros i un diploma acreditatiu de la Generalitat Valenciana per a cada u dels següents àmbits del voluntariat: social, comunitari, cultural, ambiental i de cooperació internacional, esmentat en l'article 3 del Decret 159/2001, de 15 d'octubre, del Govern Valencià, a entitats de trajectòria solidària acreditada, el treball del qual haja destacat al llarg de l'any actual en la seua corresponent àrea d'activitat.
  
Article 3
  
D'acord amb l'article 5 del Decret 159/2001, de 15 d'octubre, del Govern Valencià, podran concórrer al premi totes aquelles organitzacions sense ànim de lucre que estant legalment constituïdes, tinguen personalitat jurídica pròpia i exercisquen activitats i programes d'interés general que impliquen un compromís a favor de la societat o de la persona, de caràcter cívic, social, cultural, educatiu, de cooperació al desenrotllament, científic, esportiu, de defensa i protecció del medi ambient, de protecció civil o qualsevol altre d'anàloga naturalesa.
  
Les entitats de voluntariat que adopten la forma jurídica d'associació o de fundació hauran d'estar inscrites en els corresponents registres d'associacions o fundacions de l'administració de la Generalitat Valenciana.
  
La concurrència al premi estarà determinada per haver-se distingit al llarg de l'any per les seues activitats en algun dels àmbits següents:
  
a) Voluntariat social
  
b) Voluntariat comunitari
  
c) Voluntariat cultural
  
d) Voluntariat ambiental
  
e) Voluntariat de cooperació internacional
  
Article 4
  
D'acord amb el que disposa el Decret 159/2001, de 15 d'octubre, del Govern Valencià, en tots els casos, la candidatura haurà d'estar avalada per alguna altra institució o entitat, que haurà de ser la que sol·licite el premi per a la seua candidata.
  
La sol·licitud constarà d'una exposició raonada de motius pels quals la institució o l'entitat mentora considera a la seua organització candidata com a creditora al premi, en virtut del treball global desenvolupat en el seu àmbit concret d'actuació, així com una memòria ?l'extensió de la qual no superarà els cinc folis- en què es recollirà l'acció concreta, de les realitzades al llarg de l'any 2003, que es considera mereixedora del Premi. En cas de tractar-se d'actuacions de caràcter interanual, es farà insistència en aquells aspectes destacables del present any que possibiliten una garantia en la continuïtat de l'acció.
  
Esta documentació haurà de ser presentada en la Conselleria de Benestar Social o en les corresponents direccions territorials de Benestar Social, dins del termini establit que començarà l'endemà de la publicació de la convocatòria en el Diari Oficial de la Generalitat Valenciana i finalitzarà el 30 d'octubre del 2003.
  
Article 5
  
De conformitat amb el que disposa l'article 7 del Decret 159/2001, de 15 d'octubre, del Govern Valencià, el jurat estarà format per persones de la Comunitat Valenciana rellevants pels seus coneixements i activitats en l'àmbit de la solidaritat i el voluntariat, d'acord amb la distribució següent:
  
Presidenta: la consellera de Benestar Social
  
Vicepresident: el director general de Servicis Socials.
  
Vocals:
  
- Un vocal en representació de l'organització, amb personalitat jurídica pròpia, que agrupe un gran nombre d'entitats que desenrotllen activitats de voluntariat a la Comunitat Valenciana.
  
- Tres vocals en representació de les entitats no governamentals que desenrotllen activitats de voluntariat a la Comunitat Valenciana, entre les distintes entitats.
  
- Tres vocals, un per l'àmbit universitari, un altre per l'empresarial i un tercer pel del voluntariat, designats per la consellera de Benestar Social entre persones destacades pels seus coneixements, activitats i altres mèrits en el camp de la solidaritat i del voluntariat.
  
Secretari: un tècnic de la Direcció General de Servicis Socials, amb veu però sense vot.
  
Article 6
  
Es delega en el director General de Servicis Socials, la resolució de la present convocatòria, la qual es dictarà d'acord amb el veredicte vinculant del jurat i esgotarà la via administrativa.
  
El termini màxim per a dictar resolució finalitzarà un dia abans de l'entrega del premi, que es realitzarà en un acte públic organitzat a l'efecte.
  
Article 7
  
El premi es donarà a conéixer, en acte públic, el dia 5 de desembre, amb motiu de la celebració del Dia Internacional del Voluntariat.
  
DISPOSICIONS FINALS
  
Primera
  
S'autoritza el director general de Servicis Socials a dictar totes les instruccions que siguen necessàries per al desenrotllament de la present orde.
  
Segona
  
Contra les bases de la present convocatòria, es podrà interposar potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé directament recurs contenciós administratiu davant La Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
València, 15 de setembre de 2003
  
La consellera de Benestar Social,